Ir-responsabbiltà primarja biex jiġu indirizzati l-livelli għoljin ta’ self improduttiv tibqa’ tal-banek u tal-Istati Membri affettwati. Il-Kummissjoni qajmet din il-kwistjoni kostantement, għall-pajjiżi konċernati, fil-kuntest tas-Semestru Ewropew. Fl-istess ħin, hemm ukoll dimensjoni ċara tal-UE f’li jitnaqqsu l-proporzjonijiet tas-self improduttiv attwali, kif ukoll li ma jkunx hemm xi akkumulazzjoni eċċessiva ta’ self improduttiv fil-futur, minħabba l-interkonnettività tas-sistema bankarja tal-UE b’mod ġenerali u taż-żona tal-euro b’mod partikolari. Hemm riperkussjonijiet potenzjali kbar, minn Stati Membri li għandhom proporzjonijiet ta’ self improduttiv għoljin, għall-ekonomija kollha tal-UE, kemm f’termini ta’ tkabbir ekonomiku kif ukoll ta’ stabbiltà finanzjarja.

Biex titlesta l-Unjoni Bankarja huwa essenzjali li jiġi indirizzat l-istokk għoli ta’ self improduttiv u l-possibbiltà li jerġa’ jakkumula fil-futur. Is-self improduttiv huwa self fejn il-mutwatarju jkollu diffikultajiet biex iħallas il-pagamenti skedati biex ikopri l-imgħax u/jew ir-rimborżi tal-kapital. Meta l-pagamenti jaqbżu b’aktar minn 90 ġurnata, jew is-self jiġi vvalutat bħala li x’aktarx mhux se jitħallas lura mill-mutwatarju, dan is-self jiġi kklassifikat bħala self improduttiv. Il-kriżi finanzjarja u r-reċessjonijiet sussegwenti wasslu biex infirxet aktar inabbiltà tal-mutwatarji li jħallsu lura s-self tagħhom, hekk kif aktar kumpaniji u persuni bdew jiffaċċjaw aktar diffikultajiet ta’ pagament, jew saħansitra falliment. Dan kien partikolarment il-każ fl-Istati Membri li għaddew minn riċessjonijiet twal u profondi. Konsegwentement, fil-kotba ta’ bosta banek kien hemm akkumulazzjoni ta’ self improduttiv.

Meta self ġdid isir improduttiv il-banek se jkunu meħtieġa jwarrbu biżżejjed riżorsi, u b’hekk qed jinħolqu inċentivi adegwati biex is-self improduttiv jiġi indirizzat fi stadju bikri u jiġu evitati akkumulazzjonijiet kbar ħafna ta’ self improduttiv.

Minkejja dan il-progress sinifikanti, is-self improduttiv għadu joħloq riskji għat-tkabbir ekonomiku u għall-istabbiltà finanzjarja. Il-volum totali ta’ self improduttiv madwar l-UE għadu ta’ madwar EUR 910 biljun, ogħla sew mil-livelli ta’ qabel il-kriżi. Impedimenti strutturali għadhom ixekklu t-tnaqqis aktar mgħaġġel tal-istokkijiet tas-self improduttiv. Il-provvediment huwa ħafna drabi bil-mod wisq u insuffiċjenti biex jippermetti b’mod effettiv r-riżoluzzjoni u l-prevenzjoni ta’ akkumulazzjoni kritika ta’ self improduttiv fil-futur. L-attività fis-swieq sekondarji għas-self improduttiv għadha mhix biżżejjed biex tgħin b’mod sostanzjali fl-isforzi biex jitnaqqas is-self improduttiv, minkejja aktar interess minn ċerti gruppi ta’ investituri u l-volum dejjem jiżdied ta’ tranżazzjonijiet relatati mas-self improduttiv. Barra minn hekk, ir-ristrutturar tad-dejn, l-insolvenza u l-proċessi ta’ rkupru tad-dejn — fin-nuqqas ta’ progress fuq il-proposti li diġà tressqu mill-Kummissjoni — għadhom bil-mod wisq u f’xi każijiet huma nieqsa miċ-ċertezza legali.

4.Kopertura suffiċjenti mill-banek għat-Telf mis-Self għal self improduttiv futur

Regolament li jemenda r-Regolament dwar ir-Rekwiżiti Kapitali se jirrikjedi li l-banek ikollhom biżżejjed kopertura kontra t-telf minn self għal self ġdid jekk dan is-self isir skoperturi improduttivi. Din l-emenda tintroduċi “garanzija ta’ kontinġenza prudenzjali statutorja” sabiex jiġi evitat ir-riskju ta’ sottoprovvediment għal self improduttiv futur. It-tali garanzija ta’ kontinġenza tammonta għal livelli minimi ta’ kopertura tal-provvedimenti u tnaqqis mill-fondi proprji li l-banek se jkunu meħtieġa jkollhom minħabba telf imġarrab u mistenni fuq self ġdid li jirriżulta improduttiv. F’każ li bank ma jilħaqx il-livell minimu applikabbli, isir japplika tnaqqis mill-fondi proprji.

Sabiex tiġi żgurata l-konsistenza fil-qafas prudenzjali, il-Kummissjoni qed tintroduċi wkoll definizzjoni komuni għall-iskoperturi improduttivi, f’konformità ma’ dik diġà użata għall-finijiet tar-rappurtar superviżorju. Il-kontinġenza prudenzjali se tnaqqas ir-riskji għall-istabbiltà finanzjarja li jinħolqu minn livelli għoljin ta’ skoperturi improduttivi li ma jkunux koperti biżżejjed, billi tevita l-akkumulu jew iż-żieda ta’ dawn l-iskoperturi improduttivi b’potenzjali ta’ riperkussjonijiet f’kundizzjonijiet tas-suq taħt stress. Dan jiżgura wkoll li l-istituzzjonijiet ikollhom biżżejjed kopertura għat-telf minn skoperturi improduttivi, għalhekk dan se jipproteġi l-profittabilità, il-kapital u l-kostijiet ta’ finanzjament tagħhom fi żminijiet ta’ stress. Konsegwentement, dan jiżgura li jkun disponibbli finanzjament stabbli u anqas proċikliku għall-unitajiet domestiċi u għan-negozji.

5.Direttiva dwar is-servizzjanti tal-kreditu, ix-xerrejja tal-kreditu u l-irkupru tal-kollateral

Id-Direttiva tippermetti lill-banek jittrattaw b’mod aktar effiċjenti mas-self ladarba dan isir improduttiv billi ttejjeb il-kundizzjonijiet biex jinfurzaw il-kollateral użat biex jiggarantixxi l-kreditu jew biex ibigħu l-kreditu lil partijiet terzi. Infurzar extraġudizzjarju aċċellerat tal-kollateral bħala mekkaniżmu rapidu ta’ rkupru tal-valur inaqqas il-kostijiet tar-riżoluzzjoni tas-self improduttiv u b’hekk jgħin lill-banek jirkupraw il-valur. F’każijiet fejn il-banek jiffaċċjaw akkumulazzjoni kbira ta’ self improduttiv u nuqqas ta’ persunal jew kompetenza biex jisservizzjawh sew, id-Direttiva tiffaċilita l-esternalizzazzjoni tas-servizzjar ta’ dan is-self lil servizzjant speċjalizzat tal-kreditu jew il-bejgħ ta’ ftehimiet ta’ kreditu lil xerrej tal-kreditu li jkollu l-predispożizzjoni u l-għarfien espert neċessarji biex immaniġġjah.

Iż-żewġ possibbiltajiet tal-banek biex jittrattaw mas-self improduttiv iffaċilitati minn din id-Direttiva jsaħħu lil xulxin. Żmien iqsar ta’ riżoluzzjoni u rkupru, kif mistenni b’infurzar extraġudizzjarju aċċellerat tal-kollateral, iżid il-valur tas-self improduttiv kif ukoll il-prezzijiet tal-offerti fi tranżazzjonijiet possibbli ta’ self improduttiv. Ikun wkoll iktar faċli biex jingħata prezz lis-self improduttiv kollateralizzat milli li self improduttiv mhux kollateralizzat fi swieq sekondarji minħabba li l-valur tal-kollateral jistipula l-valur minimu tas-self improduttiv. Għalhekk, ix-xerrejja ta’ kreditu se jippreferu self improduttiv b’karatteristika ta’ infurzar extraġudizzjarju aċċellerat tal-kollateral. Dan imbagħad jagħti inċentivi addizzjonali lill-istituzzjonijiet ta’ kreditu biex jużaw din il-karatteristika fl-oriġinazzajoni ta’ self ġdid. Barra minn hekk, l-armonizzazzjoni miksuba bl-infurzar extraġudizzjarju aċċellerat tal-kollateral trawwem l-iżvilupp ta’ investituri tas-self improduttiv pan-Ewropej, u dan ikompli jtejjeb il-likwidità tas-suq.

5.1.Inkomplu niżviluppaw is-swieq sekondarji għas-self improduttiv

Id-Direttiva se tikkontribwixxi għall-iżvilupp ta’ swieq sekondarji għas-self improduttiv billi tneħħi ostakli bla bżonn għas-servizzjar tas-self minn partijiet terzi u għat-trasferiment ta’ self lil xerrejja ta’ self, filwaqt li tirrispetta bis-sħiħ l-acquis tal-liġi ċivili eżistenti tal-Unjoni u r-regoli tal-ħarsien tal-konsumatur tal-Istati Membri.

Attwalment il-banek mhux dejjem qed ikunu kapaċi jimmaniġġjaw is-self improduttiv tagħhom b’mod effettiv jew effiċjenti. F’dawn il-każijiet, il-banek qed jirkupraw anqas mill-portafoll tagħhom milli huwa possibbli. Dan jista’ jseħħ, pereżempju, meta l-banek jiffaċċjaw volum kbir ta’ self improduttiv u ma jkunux kapaċi jisservizzjawh sew. Il-banek jistgħu wkoll isibu ruħhom b’portafoll ta’ self improduttiv fejn in-natura tas-self tkun lil hinn mill-kompetenza ewlenija tal-bank biex jirkupra. F’dawn il-każijiet, l-aħjar għażla tista’ tkun l-esternalizzazzjoni tas-servizzjar ta’ dan is-self lil servizzjant speċjalizzat tas-self jew li ibigħu l-kuntratt tal-kreditu.

Għal dawn ir-raġunijiet, il-proposta toħloq sett ta’ regoli komuni li s-servizzjanti tal-kreditu jridu jimxu miegħu biex joperaw transfruntirjalment fl-Unjoni. Il-proposta tistipula standards komuni biex tiżgura l-imġieba xierqa mix-xerrejja tas-self u mis-servizzjanti tal-kreditu u s-superviżjoni tagħhom fl-Unjoni kollha, filwaqt li tippermetti aktar kompetizzjoni billi jiġu armonizzati r-regoli tal-aċċess għas-suq bejn l-Istati Membri. Dan se jnaqqas l-ispejjeż tad-dħul tax-xerrejja potenzjali tas-self billi jżid l-aċċessibbiltà tas-servizzjar tal-kreditu u billi jnaqqas il-kostijiet tas-servizzjar tal-kreditu. Għadd akbar ta’ xerrejja fis-suq ifisser suq aktar kompetittiv, li jwassal għal aktar domanda u għal prezzijiet ta’ tranżazzjoni ogħla.

Sabiex ikun hemm suq sekondarju sod għas-self improduttiv u qafas solidu għas-servizzjanti tal-kreditu, qed jiġu proposti regoli ċari biex jipproteġu d-drittijiet u l-interessi tal-konsumaturi. Il-proposta tinkludi salvagwardji legali u regoli ta’ trasparenza, biex ikun żgurat li l-livell ta’ protezzjoni tal-konsumatur ma jiġix affettwat mit-trasferiment tad-dejn. Tingħata attenzjoni partikolari lil dawk l-aktar vulnerabbli u lill-konsumaturi li huma midjuna żżejjed. Pereżempju, servizzjant tal-kreditu għandu jkollu fis-seħħ politiki xierqa biex jittratta mal-mutwatarji u, fejn meħtieġ, għandu jirreferi lill-konsumaturi għal pariri dwar id-dejn jew għand is-servizzi soċjali.

Biex tiġi evitata l-possibbiltà ta’ self improduttiv ġdid fil-kuntest ta’ self lill-konsumatur, l-Istati Membri huma mistiedna wkoll li jdaħħlu fis-seħħ regoli għall-valutazzjoni tal-affordabbiltà tal-konsumaturi. Il-ħidma preparatorja dwar il-valutazzjoni tal-affidabbiltà kreditizja prevista fil-Pjan ta’ Azzjoni dwar is-Servizzi Finanzjarji għall-Konsumatur għadha għaddejja, u l-Kummissjoni se tkompli taħdem mal-Istati Membri biex jiġu identifikati l-aħjar prattiki u prinċipji ta’ gwida għall-istituzzjonijiet tal-kreditu meta jivvalutaw l-affidabbiltà kreditizja tal-konsumaturi.

5.2.Irkupru tal-valur aktar effiċjenti minn self garantit

Id-Direttiva se tipprovdi wkoll lill-kredituri garantiti b’metodu aktar effiċjenti ta’ rkupru tal-valur minn self garantit permezz ta’ proċedura tal-infurzar extraġudizzjarja aċċellerata tal-kollateral. Dan jirreferi għal mekkaniżmu ta’ infurzar imħaffef u effiċjenti barra mill-qorti li jippermetti lill-mutwanti garantiti jirkupraw il-valur minn kollateral mogħti, biss minn kumpaniji u minn intraprendituri biex jiggarantixxu self. Mekkaniżmi bħal dawn diġà jeżistu f’25 Stat Membru (għalkemm f’nofs minn dawn, l-ambitu ta’ tali mekkaniżmi huwa limitata għal assi mobbli jew għal assi immobbli biss).

Il-proposta se tgħin lill-banek itejbu l-proċessi ta’ ristrutturazzjoni attwali tagħhom, u jimmaġġjaw is-self improduttiv billi jżidu l-effiċjenza tal-proċeduri tal-irkupru tad-dejn permezz ta’ proċedura ta’ infurzar extraġudizzjarja aċċellerata tal-kollateral. Fil-maġġoranza tal-każijiet, il-banek jindirizzaw is-self improduttiv tagħhom huma stess billi jirkupraw il-valur permezz ta’ workout. Il-biċċa l-kbira tas-self li jsir improduttiv huwa self garantit minn kollateral. Filwaqt li l-banek jistgħu jinfurzaw il-kollateral skont l-oqfsa nazzjonali ta’ insolvenza u tal-irkupru tad-dejn, il-proċess jista’ jkun bil-mod u nieqas miċ-ċertezza legali. Sadanittant, is-self improduttiv jibqa’ fuq il-karti bilanċjali tal-bank, u l-bank jibqa’ skopert għal inċertezza fit-tul u bir-riżorsi tiegħu marbutin. Dan jimpedixxi lill-bank milli jiffoka fuq self ġdid lil konsumaturi vijabbli. Għalhekk, il-proposta tinkludi metodu effikaċi għall-banek u għal impriżi oħrajn awtorizzati jagħtu self, sabiex tippermettilhom jirkupraw il-fondi tagħhom minn self garantit lil mutwatarji kummerċjali, bi proċedura extraġudizzjarja. Din il-proċedura extraġudizzjarja effiċjenti tkun aċċessibbli meta tkun ġiet miftiehma minn qabel bejn il-mutwanti u l-mutwatarju, fil-ftehim tas-self. Mhix se tkun disponibbli għal krediti tal-konsumatur, u hija mfassla biex ma taffettwax ir-ristrutturar bikri jew il-proċedimenti tal-insolvenza. Mhix ser ikollha impatt fuq il-liġijiet tal-insolvenza tal-Istati Membri dwar kwistjonijiet bħall-ġerarkija tal-kredituri f’insolvenza.

Ir-ristrutturar u l-proċedimenti ta’ insolvenza jieħdu preċedenza fuq il-proċedura ta’ infurzar ekstraġudizzjarja aċċellerata tal-kollateral stabbilita f’din il-proposta. Sabiex jiġi żgurat li jkun hemm konsistenza sħiħa u kumplimentarjetà mal-Proposta tar-Ristrutturar, se japplika dan il-prinċipju: l-infurzar extraġudizzjarju ta’ kollateral ikun possibbli biss dment li ma tkunx applikabbli sospensjoni tal-azzjonijiet tal-infurzar individwali, skont il-liġijiet nazzjonali applikabbli. Proposta tar-Ristrutturar diġà tipprevedi li l-kredituri, inklużi kredituri garantiti ta’ kumpanija jew imprenditur li jkun għaddej minn proċedimenti ta’ ristrutturar, ikunu suġġetti għal sospensjoni tal-azzjonijiet ta’ infurzar individwali. F’dan il-każ, id-debitur f’diffikultà jista’ jinnegozjaw pjan ta’ ristrutturar mal-kredituri u jevita l-insolvenza.

6.Pjan ta’ azzjoni tekniku ta’ kif jistgħu jiġu stabbiliti Kumpaniji tal-Immaniġġjar tal-Assi (KMA) nazzjonali

Il-pakkett joffri wkoll lill-Istati Membri gwida mhux vinkolanti dwar kif jistgħu jistabbilixxu, jekk jixtiequ, KMA nazzjonali f’konformità sħiħa mar-regoli bankarji tal-UE u mar-regoli dwar l-għajnuna mill-Istat. Il-Pjan ta’ azzjoni tal-KMA jipprovdi gwida prattika għat-tfassil u t-twaqqif ta’ KMA fil-livell nazzjonali, billi jibni fuq l-aħjar prattiki mill-esperjenzi tal-passat fl-Istati Membri, sal-punt applikabbli. Il-KMA jistgħu jkunu privati jew (parzjalment) sostnuti pubblikament mingħajr ħtieġa għal għajnuna mill-Istat, jekk l-Istat ikun jista’ jitqies li qed jaġixxi bħala aġent ekonomiku ieħor. Għażla ta’ KMA li tinvolvi għajnuna mill-Istat ma għandhiex titqies bħala soluzzjoni awtomatika. Minkejja dan, u filwaqt li wieħed iqis il-KMA b’element ta’ għajnuna mill-Istat bħala soluzzjoni eċċezzjonali, il-Pjan ta’ Azzjoni għandu l-għan li jiċċara d-disinn permissibbli għal tali KMA, li jkun kompletament konsistenti mal-qafas legali tal-UE, partikolarment mal-BRRD, mal-SRMR u mar-regoli dwar l-għajnuna mill-Istat.